
Bucureşti, 
11 octombrie 2011
RAPORT  COMUN  SUPLIMENTAR
asupra proiectului de Lege privind respingerea Ordonanţei de urgenţă a Guvernului nr.45/2010 pentru modificarea art.1 din Ordonanţa de urgenţă a Guvernului nr.71/2009 privind plata unor sume prevăzute în titluri executorii având ca obiect acordarea de drepturi salariale personalului din sectorul bugetar
În şedinţa din 14 septembrie 2011, plenul Camerei Deputaţilor a hotărât retrimiterea proiectului de Lege privind respingerea Ordonanţei de urgenţă a Guvernului nr.45/2010 pentru modificarea art.1 din Ordonanţa de urgenţă a Guvernului nr.71/2009 privind plata unor sume prevăzute în titluri executorii având ca obiect acordarea de drepturi salariale personalului din sectorul bugetar Comisiei juridice, de disciplină şi imunităţi, Comisiei pentru buget, finanţe şi bănci şi Comisiei pentru muncă şi protecţie socială, în vederea reexaminării şi întocmirii unui nou raport. Proiectul de lege a fost retrimis comisiilor prin adresa nr.PLx 453/2010 din 16 septembrie 2011.  
Proiectul de lege are ca obiect de reglementare modificarea textelor prevăzute la alin.(1) lit.a)–c) şi alin.(11) ale art.1 din Ordonanţa de urgenţă a Guvernului nr. 71/2009 privind plata unor sume prevăzute în titluri executorii având ca obiect acordarea de drepturi salariale personalului din sectorul bugetar, cu modificările şi completările ulterioare, în sensul prelungirii termenelor de executare.
În conformitate cu prevederile Regulamentului Camerei Deputaţilor, republicat, Comisia pentru buget, finanţe şi bănci, Comisia juridică, de disciplină şi imunităţi şi Comisia pentru muncă şi protecţie socială au reexaminat proiectul de lege în şedinţe separate. 
La lucrările Comisiei pentru buget, finanţe şi bănci din data de 21 septembrie 2011 au fost prezenţi 31 deputaţi din totalul de 33 membri ai comisiei. Cu unanimitate de voturi, membrii comisiei au hotărât menţinerea soluţiei iniţiale, de adoptare a proiectului de lege în forma prezentată de Senat, exprimată în raportul comun depus în data de 24 mai 2011.
La lucrările Comisiei juridice, de disciplină şi imunităţi din data de 21 septembrie 2011 au participat 19 deputaţi din totalul de 23 membri ai comisiei. Cu unanimitate de voturi, membrii comisiei au hotărât menţinerea soluţiei iniţiale, de adoptare a proiectului de lege în forma prezentată de Senat, exprimată în raportul comun depus în data de 24 mai 2011. 
La dezbateri a participat, în conformitate cu prevederile art.55 din Regulamentul Camerei Deputaţilor, domnul Gheorghe Gherghina, Secretar de Stat în cadrul Ministerului Finanţelor Publice.

La lucrările Comisiei pentru muncă şi protecţie socială din data de 4 octombrie 2011 au participat 26 de deputaţi din totalul de 27 membri ai comisiei. Cu majoritate de voturi (2 abţineri), membrii comisiei au hotărât menţinerea soluţiei iniţiale, de adoptare a proiectului de lege în forma prezentată de Senat, exprimată în raportul comun depus în data de 24 mai 2011.
La dezbateri a participat, în conformitate cu prevederile art.55 din Regulamentul Camerei Deputaţilor, domnul Fănel Mitea, director în cadrul Ministerului Finanţelor Publice.

În raport cu obiectul şi conţinutul reglementării, proiectul de lege face parte din categoria legilor ordinare.
În urma finalizării dezbaterilor şi a opiniilor exprimate atât de către membrii celor trei comisii cât şi de către invitaţi, s-a hotărât să se supună plenului Camerei Deputaţilor prezentul raport comun suplimentar, de menţinere a soluţiei iniţiale, respectiv adoptarea proiectului de lege în forma prezentată de Senat, exprimată în raportul comun depus în data de 24 mai 2011.
Respingerea OUG nr.45/2010, adoptată atât de Senat cât şi de cele 3 comisii ale Camerei Deputaţilor, a fost acceptată întrucât prevederile acesteia au fost cuprinse ca amendamente admise în raportul asupra proiectului de Lege pentru aprobarea Ordonanţei de urgenţă  a Guvernului nr. 71/2009.

